Árið 2011 kom hingað til lands sendiboði Mohammed bin Zayed Al Nahyan , krónprinsins af Abú Dabí , með skjalatösku sem innsigluð var sem diplómatapóstur . Eina erindi sendiboðans var að færa Ólafi Ragnari Grímssyni , forseta Íslands , gjöf frá Abú Dabí . Þar sem um diplómatasendingu var að ræða var ekki leitað í farangri mannsins . Í skjalatöskunni voru tvær hálfsjálfvirkar skammbyssur með níu millimetra hlaupvídd frá Sameinuðu arabísku furstadæmunum , Caracal F að nafni . Á þessum tíma hafði Ólafur Ragnar Grímsson verið í miklum samskiptum við Abú Dabí og gerðist forseti í dómnefnd sjóðs á sviði endurnýjanlegra orkugjafa þar sem krónprinsinn er forvígismaður . Óheimilt er að flytja til landsins sjálfvirka eða hálfsjálfvirka skammbyssu samkvæmt embætti ríkislögreglustjóra og afar stífar reglur eru um skammbyssueign almennings . Krefst það svokallaðs D-leyfis en það leyfi er aðeins veitt einstaklingum eða skotfélögum vegna íþróttaskotfimi . Forsetaembættið tók við gjöfinni og ákvað að skrá þær á fyrrverandi staðarhaldara á Bessastöðum , Júlíus Einarsson . Júlíus hafði verið lögreglumaður og handleikið skammbyssur í starfi sínu sem lögreglumaður . Vopnin voru ekki gerð óvirk með því að steypa í hlaup þeirra eða eyðileggja lásabúnaðinn . Voru þau færð í vörslu staðarhaldara sem virk skotvopn . Júlíus deildi síðar um launagreiðslur við forsetaembættið og taldi sig hlunnfarinn um laun . Deilan fór fyrir dómstóla og vann hann málið . Áður en launadeilan fór fyrir dómstóla fór Júlíus fram á að taka vopnin til eignar fyrir vangoldin laun . Var því ákveðið af embætti forsetans að færa eignarhald vopnanna úr ríkiseigu , þar sem þau voru sannarlega gjöf til embættis forseta Íslands , og í eigu Júlíusar . Vopnin er ekki að finna í dag í bókum embættisins um gjafir frá Abú Dabí , þrátt fyrir að hafa komið til landsins og verið veitt embættinu . Nokkrar gjafir frá Abú Dabí Örnólfur Thorsson forsetaritari segir nokkrar gjafir hafa samkvæmt skráningu borist embættinu á undanförnum áratug frá Abú Dabí . „ Allmargar bækur útgefnar af Emirates Center for Strategic Studies and Research , lítil stytta af arabískum hesti og skrautmunur úr gleri . Þá voru embætti forseta færðar tvær skammbyssur frá Abú Dabí fyrir nokkrum árum eins og fram kemur í fyrirspurn Fréttablaðsins . Samkvæmt skráningu gjafa undanfarna tvo áratugi og minni starfsmanna munu þetta vera einu skotvopnin sem embættinu hafa verið færð , “ segir Örnólfur í skriflegu svari til blaðsins . „ Á þeim tíma , sem og síðar , var embætti forseta vanbúið að taka við skotvopnum en bjó þó svo vel að umsjónarmaður fasteigna á þeim tíma hafði skotvopnaleyfi og var jafnframt traustur fyrrverandi lögreglumaður , “ bætir Örnólfur við . Örnólfur svarar því ekki hvort umrædd vopn séu enn í eigu hins opinbera eða nú í eigu fyrrverandi staðarhaldara á Bessastöðum . Hins vegar herma heimildir Fréttablaðsins að til sé afsal fyrir vopnunum sem varðveitt er hjá embætti forsetans og Júlíus , fyrrverandi staðarhaldari , eigi afrit af afsali þessu . Tók vopnin út af Bessastöðum „ Þegar hann lét af störfum árið 2014 og flutti frá Bessastöðum var engin aðstaða þar til að geyma þessa gripi eða starfsmaður sem hefði heimild til að varðveita þá . Umsjónarmanninum , sem nú starfar sem lögreglumaður , var því falin áframhaldandi varðveisla þessara vopna . Þetta munu vera einu dæmi þess að gripir sem berast embætti forseta séu ekki varðveittir á Bessastöðum , “ segir Örnólfur . Þegar Fréttablaðið óskaði frekari svara frá embættinu fengust þau svör að Örnólfur Thorsson væri farinn í tveggja vikna leyfi og því vant við látinn . Maðurinn var gert að vera til staðar á Bessastöðum allan sólarhringinn í hálft fimmta ár ef frá er talið vaktafrí aðra hverja helgi . Hann hafi hins vegar ekki fengið greitt fyrir að hafa verið á bakvakt .